Априлски рат 1941. године затекао га је у Тивту, док је служио у морнарици. Избегао је заробљавање и вратио се у родни крај. Као један од активних организатора устанка у пјешивачком крају, од самог почетка оружаних акција је био међу првим устаницима. У првој борби у Пјешивцима, 14. јула 1941. године, истакао се као храбар борац. Истакао се и у борбама које су устаници водили на комуникацији Даниловград-Никшић, као и на другим местима. Био је добровољац у батаљону „Пеко Павловић“, који је комбинован од територијалних батаљона из састава Никшићког одреда. Овај батаљон је учествовао у борби на Пљевљима, 1. децембра 1941. године.